19 Ni rau yaco yani i Sotoma na agilosi ena yakavi, e dabe voli o Loti ena matamata kei Sotoma. Ni raici rau o Loti e tucake sara me lai tavaki rau, qai cuva ina qele.+2 E qai kaya o koya: “Yalovinaka kemudrau noqu turaga, au kerea mo drau bau gole mada ga mai ina vale ni nomudrau tamata mo drau moce, me vui tale ga na yavamudrau. Oti mo drau yadra mo drau qai sou sara yani.” Erau mani kaya: “Sega, keirau na moce ga ena vanua lala ena lomanikoro.”3 Ia a cikevi rau toka ga, rau mani gole vata kei koya ina nona vale. E qai vakarautaka na kedrau magiti, e vavia na madrai sega ni vakaleveni, erau kana sara.4 Ia ni bera ni rau davo me rau moce, era tabili yani na tagane ni koro—era tagane ni Sotoma, na gone yaco sara vei ira na qase, o ira kece—ra qai wavokita na vale.5 Era kacikacivi Loti, era kaya vua: “I vei o rau na tagane erau gole mai vei iko ena bogi qo? Kauti rau mai tuba vei keimami me keimami veiyacovi kei rau.”+6 E gole sara yani vei ira o Loti ena matanikatuba qai sogota na katuba i dakuna.7 E kaya: “Yalovinaka kemuni na taciqu, ni kua ni cakava na ka ca qo.8 Yalovinaka sara, e tiko qo e rua na luvequ yalewa erau se sega ni veiyacovi kei na tagane. Yalovinaka, meu kauti rau yani i tuba vei kemuni. Moni qai cakava vei rau na ka ga e vinaka vei kemuni. Moni kua ga ni cakava e dua na ka vei rau na turaga qo, ni rau sa mai vakaruru ena noqu vale.”+9 Era tukuna: “Toso tani!” Era kaya tale: “O koya na vulagi qo e mai vakaitikotiko eke qai via vakatulewa vei keda! Ia qo ena ca sara na ka keimami na cakava vei iko mai vei rau oya.” Era mani sosovi Loti yani, era toso vata yani mera basuka na katuba.10 Erau qai dodoka yani na ligadrau na turaga oya, rau dreti Loti i lomanivale vei rau, rau qai sogota na katuba.11 Erau qai vakamatabokotaki ira na tagane era tu ena icurucuru ni vale, tekivu vei ira na gone yaco sara vei ira na qase, nira oca sara ga na vaqara na matanikatuba.12 Erau qai kaya vei Loti na turaga oya: “Eso tale na wekamu era tiko eke? Na watidrau na luvemu yalewa, na luvemu tagane, na luvemu yalewa, kei ira kece na wekamu ena koro qo, mo kauti ira laivi mai ke!13 Ni keirau na vakarusa na vanua qo, ni sa rogo levu yani vei Jiova+ na domo ni tagi me baleti ira na lewenikoro qo, mani talai keirau mai o Jiova me keirau vakarusa na koro.”14 E mani gole i tuba o Loti, e vosa sara vei rau na vugona erau na vakawati kei rau na luvena yalewa, e tukuna vakavica vei rau: “Kusa! Drau lako tani mai na vanua qo, ni na vakarusa na koro qo o Jiova!” Ia vei rau na vugona e vaka ga e veiwali+ tiko o koya.15 Ni sa kida na mataka, erau qai vakatotolotaki Loti na agilosi, erau kaya: “Kusa! Kauti watimu kei rau na luvemu yalewa erau tiko kei iko eke, mo kua kina ni taviraki laivi ena ivalavala ca ni koro!”+16 A vakaberabera tiko ga o Loti, ia ena vuku ni loloma i Jiova vua,+ erau qai taura matua na ligana o rau na turaga oya, na liga i watina kei na ligadrau na luvena yalewa, erau qai kauti koya laivi mai kea qai biuti koya ena taudaku ni koro.+17 Ni ratou yaco ga yani ena taudaku ni koro, e tukuna sara e dua vei rau: “Dro mo bula! Kua ni raimuri,+ kua ni cegu ena dua na yasayasa qo!+ Dro sara ina veiulunivanua mo kua kina ni taviraki laivi!”18 E kaya vei rau o Loti: “Yalovinaka Jiova, kua ni vanua oya!19 Yalovinaka, sa nanumi e matamuni na nomuni tamata, oni qai vakaraitaka votu ni levu na nomuni yalovinaka* vei au ena nomuni vakabulai au voli mai,+ ia au sega ni rawa ni dro ina veiulunivanua niu rere de na toboki au na leqa, au na qai mate.+20 Yalovinaka sara, e dua na tauni e toka voleka ga qo, e rawa niu dro kina, e vanua lailai ga. Kerekere, e rawa niu dro kina? E vanua lailai ga. Au na qai bula.”21 E qai kaya vua: “Sa vinaka, au na vakaraitaka tale ga niu nanumi iko+ ena noqu sega ni vakarusa na tauni o tukuna mai qori.+22 Totolo! Dro i kea, niu na sega ni cakava e dua na ka vakavo ke o sa yaco e kea!”+ Oya na vuna e vakatoka kina o Loti na tauni oya me o Soa.*+23 Ni yaco yani o Loti e Soa sa tu na matanisiga ena delanivanua.24 E qai vakavuna o Jiova me tau na sulifure kei na bukawaqa e Sotoma kei Komora—e vakatauca o Jiova mai lomalagi.+25 E qai vaqeavutaki rau na koro qo, io na yasayasa taucoko, wili kina o ira na lewenikoro kece kei na kau kece ena delanivanua.+26 Ia o wati Loti, a muri koya tiko yani, e railesu, mani vuki me durumasima.+27 E qai sou vakamataka o Eparama ina vanua a duri tu kina ena mata i Jiova.+28 Ni rai sobu vaka i Sotoma kei Komora kei na vanua kece ena yasayasa oya, e raica e dua na ka vakadomobula. E kuvu cake tiko mai na vanua oya na kubou vavaku, vaka na kubou vavaku ni lovo!+29 Ni vakarusa na koro ena yasayasa oya na Kalou, e nanumi Eparama na Kalou qai vakatalai Loti mai na koro e vaqeavutaka, na koro a dau vakaitikotiko kina o Loti.+30 E muri e qai lako cake mai Soa o Loti kei rau na luvena yalewa me ratou lai vakaitikotiko ena veiulunivanua,+ ni a rere o koya na tiko mai Soa.+ E qai lai tiko ena dua na qara kei rau na luvena yalewa.31 E qai tukuna o koya e ulumatua vei tacina: “E sa qase o tamadaru qai sega ni tu ena vanua qo e dua na tagane me veiyacovi kei kedaru, me vaka na kena ivakarau e vuravura taucoko.32 Mai, daru solia vei tamadaru na waini me gunuva, daru qai mocevata kei koya me maroroi kina na iyatukawa i tamadaru.”33 Erau mani solia tiko ga vei tamadrau na waini me gunuva ena bogi oya, e lako yani o koya e ulumatua me mocevata kei tamana, ia a sega ni kila o tamana na nona davo yani kei na nona duri o luvena yalewa.34 Ena siga e tarava e qai tukuna o koya e ulumatua vei tacina: “Au sa mocevata kei tamaqu ena bogi enanoa. Daru solia tale vua na waini ena bogi nikua me gunuva. Mo qai lako mo lai mocevata kei koya me maroroi kina na kawa i tamadaru.”35 O koya gona, erau vuki solia vei tamadrau na waini me gunuva ena bogi tale ga oya, e mani tucake o koya e gone qai lai mocevata kei koya, ia a sega ni kila o tamana na nona davo yani kei na nona duri o luvena yalewa.36 E mani vakabuketetaki rau na luvena yalewa o Loti na tamadrau.37 E vakasucuma e dua na gonetagane o koya e ulumatua, e qai vakayacani koya me o Moapi.+ E tamadra na kai Moapi ni gauna qo.+38 Ia o tacina e vakasucuma tale ga e dua na gonetagane, e qai vakayacani koya me o Peniami. E tamadra na kawa i Amoni+ ni gauna qo.
fij_Latn